Papp Attila vagyok, harmadeves mérnökinformatikus hallgató a Budapesti Műszaki és Gazdaságtudományi Egyetemen (röviden: BME). Jelenleg a 6. félévemet taposom az alapképzésen, azonban később szeretnék mesterképzésre is jelentkezni. 2011 és 2015 között tanultam a Karcagi Nagykun Református Gimnáziumban és Egészségügyi Szakközépiskolában matematika-fizika tagozaton.
Sokat gondolkodtam rajta, hogy informatikai szakközépiskolába jelentkezzek, vagy matematikával emelt szinten foglalkozó gimnáziumba. Az egyetem első félévében azonnal kiderült, hogy jól döntöttem a második opcióval.
A gimnázium teljes mertékben hozzájárult ahhoz, hogy hamarosan diplomát kapok, ugyanis nem csak matematikát és fizikát tanították meg magas szinten, hanem az informatikát is.
Elsősorban informatika versenyekre jártam, ezekből több országos versenyt is sikerült megnyernem egyénileg vagy csapatban. Alkalomadtán matematika, fizika és kézilabda megmérettetésen is részt vettem. Ezúton is szeretném megköszönni tanáraimnak a színvonalas felkészítő munkájukat.